<classify> TAASISI ya Moyo ya Jakaya Kikwete JKCI imefanya upasuaji mpya wa moyo ukihusisha matatizo ya watoto wanaozaliwa wakiwa hawana chumba kimoja cha moyo. Upasuaji huo ujulikanao kitaalamu kama fontain ni mara ya kwanza kufanyika nchini na mtoto mmoja kutoka nchini Ethiopia amefanyiwa upasuaji huo wakishirikiana na wataalamu kutoka nchini Italia. Daktari bingwa wa upasuaji wa moyo kwa watoto wa JKCI, Dk Godwin Sharau alisema tangu Jumatatu wiki hii hadi kufikia jana tayari watoto 18 wamefanyiwa upasuaji wa moyo ikiwa ni kambi maalumu kwa upasuaji wa kufungua kifua na kuziba matundu. Akizungumza mbele ya Balozi wa Italia, Roberto Mengoni aliyetembelea taasisi hiyo kukutana pia na watalaamu wa afya kutoka nchini kwake walioshiriki katika upasuaji wa moyo kwa watoto nchini, alisema upasuaji mpya wa Fontain, ni operesheni ambayo inagawanyika ikifanyika zaidi ya mara moja, ambapo mgonjwa anahitajika operesheni nne na kuwa ni upasuaji unaohusisha watoto wanaozaliwa wakikosa chumba kimoja katika moyo.Dk Sharau alisema kuwa mtoto huyo na wengine waliofanyiwa upasuaji wanaendelea vizuri na kuwaasa wananchi kuhakikisha wanatumia huduma zinazotolewa katika taasisi hiyo. Kaimu Mkurugenzi wa Upasuaji JKCI, Dk Angela Swai alisema upasuaji huo na mwingine utaendelea kufanyika nchini na wataalamu wa Tanzania ili kuepusha gharama kubwa ya kupeleka wagonjwa nje ya nchi.  <topic>: kitaifa 